**Ирон æвзаджы программæ 5 – 11-æм кълæстæн**

**Æмбарынгæнæн фыстæг**

Цæгат Ирыстоны ис дыууæ паддзахадон æвзаджы: ирон æмæ уырыссаг. Ирон æвзагæй адæм пайда кæнынц се ’рвылбоны царды, официалон уавæрты, у наукон, публицистикон æмæ аивадон сфæлдыстады, стæй ахуырады æвзаг. Уый бæтты алы дугты цæрæг адæмы фæлтæртæ.

Ирон æвзаджы лексикон-грамматикон, стилистикон фæрæзтæ сты хъæздыг, йæ аивадон-нывгæнæн мадзæлттæ – бирæ æмæ ахадгæ. Уымæ гæсгæ æвзаг дзуапп дæтты царды домæнтæн, йæ размæ æвæрд хæстæ æнæкъуылымпыйæ æххæст кæны. Йæ ахуыр кæнын ахъаз у уырыссаг æвзаг хуыздæр æмæ æнцондæрæй базонынæн дæр.

Ахуырадон предмет «Ирон æвзаг» скъоладзаутæн дæтты зонындзинæдтæ мадæлон æвзаджы тыххæй, амоны, æвзагæй алыхуызон уавæрты куыд пайда кæнын хъæуы, уый.

Ирон æвзаг скъолайы ахуыр кæныны сæрмагонд **нысæнттæ** сты скъоладзаутæм рæзын кæнын æвзагон, коммуникативон æмæ лингвистикон компетенцитæ.

Æвзагон компетенци у зонын, мадæлон æвзаджы арæзт æмæ дзы куыд пайдагæнæн ис, литературон æвзаджы сæйраг нормæтæ, æвзаг æмæ ныхасы аивдзинад.

Коммуникативон компетенци нысан кæны мадæлон æвзагæй ныхасы алыхуызон уавæрты, ныхасы темæ æмæ нысæнттæм гæсгæ пайда кæнынмæ арæхсын, зонын дзургæ æмæ фысгæ ныхасы культурæйы бындуртæ.

Лингвистикон компетенци у скъоладзауты зонындзинæдтæ наукæ «Ирон æвзаджы» тыххæй, йæ хæйтты æмæ æвзаг наукон æгъдауæй ахуыр кæныны нысæнтты тыххæй, стæй, ирон æвзаджы фæрстытæ цы ахуыргæндтæ иртæстой, уыдоны тыххæй.

Ирон æвзаджы курсы мидис 5 – 11-æм кълæсты æнгом баст у ахуыры хæстимæ. Уый домы, цæмæй ахуырдзаутæ фаг зонындзинæдтæ райсой æвзаджы æппæт хæйттæй дæр: фонетикæ, орфоэпи, лексикæ, фразеологи, морфемикæ, морфологи, синтаксис, стилистикæ æмæ ныхасы культурæйæ; зоной мадæлон æвзаджы ахадындзинад, йæ ахуыр кæныны истори, йæ диалекттæ æмæ ныхасыздæхтытæ; æвзаджы фысгæ æмæ дзургæ формæтæ, баст ныхас цавæр у æмæ йæ рæзын кæныны куыст цы æмбарынæдтыл æнцой кæны, уый æ. а. д.

Уымæй уæлдай, скъоладзаутæм хъуамæ зонындзинæдтæ уа графикæ, орфографи æмæ пунктуацийы тыххæй, æмæ сæ практикон хуызы пайда кæнынмæ арæхсой.

Программæ æнцой кæны ахæм домæнтыл: ахуыры æрмæг хъуамæ зынæмбарæн ма уа, æнцайа æвзаджы теорийыл; ахуыры къæпхæнты ’хсæн уа бастдзинад.

Алы къласы программæ дæр арæзт у æртæ хайæ: 1) æвзагон æмæ 2) коммуникативон компетенцитæ; 3) сæйраг домæнтæ ахуыргæнинæгты зонындзинæдтæ æмæ арæхстдзинæдтæм.

Алы темæйы фæстæ дæр цы сахæтты нымæц амынд цæуы, уымæн ис фылдæр кæнæ къаддæргæнæн ахуырты уавæртæм æмæ скъоладзауты цæттæдзинадмæ гæсгæ.

Кълæстæм гæсгæ ирон æвзаджы æрмæг дихгонд цæуы, афтæ:

5-æм, 6-æм æмæ 7-æм кълæсты ахуыр кæнынц фонетикæ, орфоэпи, графикæ, орфографи, лексикæ, морфемикæ æмæ морфологи, синтаксис, пунктуаци, ныхасы культурæ æмæ стилистикæ.

Синтаксисы курс æххæстæй æмæ стилистикæ ахуыр кæныны предметтæ сты 8-æм æмæ 9-æм кълæсты.

10-æм къласы ахуырдзаутæ лæмбынæгдæр ахуыр кæнынц, 4 – 9-æм кълæсты фонетикæ, орфографи, лексикæ, фразеологи, дзырдарæзт, фразеологи, морфологи, синтаксис, ныхасы культурæ æмæ стилистикæйæ цы базыдтой, уый; арфдæр кæнынц сæ зонындзинæдтæ æвзаджы теорийæ хицæн фæрстытæ.

11-æм къласы скъоладзаутæ сæ зæрдыл лæууын кæнынц, 5 – 10-æм кълæсты синтаксис æмæ пунктуацийæ, ныхасы культурæйæ, стилистикæйæ, текстæй цы æрмæг сахуыр кодтой, уый.

Алы къласы программæ дæр райдайы ирон æвзагзонынадимæ баст фæрстытæй. Уыдон скъоладзауты цымыдис кæнынц ирон æвзаг ахуыр кæнынмæ.

Программæйы лæвæрд цæуынц сахæттæ ахуыры азы райдианы æмæ йæ кæрон рацыд æрмæг зæрдыл æрлæууын кæнынæн. Уымæй уæлдай ма ахуыргæнæджы хæс у æрмæг алы темæйы фæстæ дæр фæлхат кæнын.

Ирон æвзаджы курсы хæйттæ скъолайы хъуамæ ахуыр кæной кæрæдзиуыл бастæй. Зæгъæм, 5-æм къласы, ныхасы хæйттæ иртасыны фарсты размæ ахуырдзаутæн базонын кæнын хъæуы хъуыдыйады уæнгтæ.

8 – 9-æм кълæсты синтаксисы æрмæг та æнцой кæны, морфологийæ 5 – 6-æм кълæсты цы базыдтой, ууыл. Орфографи æмæ морфологийы фæрстытæ хуыздæр бамбарыны тыххæй скъоладзаутæ хъуамæ раздæр базоной дзырдты мырон конд, мырты ивынад, ома фонетикæйы фæрстытæ.

Æнæ рæдыдæй фыссынæн стыр æххуыс у дзырдты арæзт зонын. Дзырдарæзты фæрстытыл æнцой кæнын хъæуы, ныхасы хæйттæ ахуыргæнгæйæ дæр. Æргом здахын хъæуы дзырдæн йæ уидаг, фæсæфтуан æмæ кæрон агурынмæ, æмуидаг дзырдтæ хъуыды кæнынмæ.

Пунктуацийы фæрстытæ амоныны тыххæй ахуыргæнæджы хæс у алыхуызон хъуыдыйæдтæ, дзырдтæ æмæ хуымæтæг хъуыдыйæдты бастдзинæдтæ æвзарын кæнын.

Алы темæ сахуыр кæныны фæстæ дæр аразын хъæуы контролон куыстытæ; стыр темæтæй раттæн ис дыгай куыстытæ.

Скъолайы сæйрагдæр ахуыргонд цæуы ирон литературон æвзаг, уымæ гæсгæ æппæты æнгомдæр бастдзинæдтæ ирон æвзагæн куыд предметæн ис литературæимæ: æвзагон æрмæг ахуыргæнæгæйæ, æрмæг ист цæуы ирон литературæйы программæйы амынд аивадон уацмыстæй, æвзæрст цæуынц дзырдты нысаниуджытæ, хъуыдыйæдтæ æмæ тексты хæйтты бастдзинæдтæ. Æвзаг æмæ литературæйы бастдзинад вазыгджын у ныхасы рæзтыл кусгæйæ дæр.

Алы къласы программæйы дæр сахæтты фæндзæм хай лæвæрд у ныхасы рæзтæн. Ныхасы рæзтыл кусыны темæтæ æмхуызон уæрст цæуынц грамматикон æрмæгыл.

Программæйы аккаг бынат бацахста ныхасы компетенци рæзын кæныны фарст. Ацы куыст программæйы домæнмæ гæсгæ алыхуызон кълæсты хъуамæ цæуа алыхуызон темæтæй: «Ахуырад Уæрæсейы æмæ фæсарæнты», «Ирыстон, Уæрæсе æмæ æндæр бæстæты хъуыстгонд адæймæгтæ», «Æрдз æмæ адæймаг», «Удварны хæзнатæ», «Фæлладуадзæн рæстæг», «Истори æмæ культурæйы хабæрттæ», «Ирыстоны индустри», «Ирон бæрæгбонтæ», «Дунейы диссæгтæ» æ. а. д.

Ацы æмæ æндæр темæтæй урокты цы сæрмагонд тексттæ лæвæрд ис, уыдоны бындурыл ахуыргæнæг скъоладзаутæн, иуæй, грамматикон æрмæг амондзæнис, иннæмæй та сæ ахуыр кæндзæнис ууыл, цæмæй хорз базоной сæ хъуыдытæ кæрæдзиуыл бæттын, фарстæн æххæст дзуапп дæттын, темæйы мидис æргом кæнын, текст нысаниуæгджын хæйттыл дих кæнын æ. æнд.

Уæлдай тынгдæр хъус дарын хъæуы скъоладзауты изложенитæ æмæ сочиненитæм. Сæ темæтæ сын æвзаргæйæ, архайын хъæуы, цæмæй уыцы куыстытæ æххуыс уой фæллойадон, идейон æмæ этикон хъомылады.

Архайын хъæуы ууыл, цæмæй скъоладзауты фысгæ куыстыты ма уа уæлдай дзырдтæ, сæ фыст дзуапп дæтта литературон æвзаджы нормæтæн, уа ирд.

Хъуамæ скъоладзаутæ базоной раст кæсыны фæтк. Архайын хъæуы ууыл, цæмæй алы текст, алы хицæн хъуыдыйад дæр скъоладзаутæ кæсой аив æмæ раст интонациимæ.

Цæмæй скъоладзаутæ раст æмæ æнæ рæдыдæй фыссын базоной, уый тыххæй пайда кæнын хъæуы хицæн хъуыдыйæдтæ æмæ дзырдтæй дæр, стæй æнæхъæн тексттæй дæр, уымæн æмæ текст у æппæты ахадгæдæр мадзал грамматикон иуæджы функционалон нысаниуæг ныхасы мидæг раргом кæнынæн.

Архайын хъæуы, цæмæй сывæллæттæ, тексттæ фысгæйæ, æрмæг исой сæхи æхсæнадон куысты фæлтæрддзинадæй, сæ бинонты цардæй, сæ райгуырæн хъæу, горæт кæнæ æрдзимæ баст æрмæгæй, скъолайы цардæй, æмбæлттимæ ахастдзинæдтæй æ. æнд.

Ахуыры рæстæг пайда кæнын хъæуы алыхуызон цæстуынгæ æрмæгæй: таблицæтæй, карточкæтæй, нывтæй, аудиоæрмæгæй, диафильмтæй, компьютерæй.

Уроктæй уæлдай ма кæнын хъæуы консультацитæ, семинартæ, беседæтæ, грамматикон хъæзтытæ, олимпиадæтæ æ. æнд. куысты хуызтæ.

**7-æм кълас**

(къуыри – 2 сах., æдæппæт – 68 сах.)

**I. Æвзагон компетенци (I. Æвзаджы системæ)**

**Æвзаг – адæмæн сæ кæрæдзийы æмбарыны сæйраг фæрæз**

**(6 сах.)**

Æвзаг, ныхас. Мадæлон æвзаг. Уырыссаг æвзаг. Мадæлон æвзаг ахуыр кæныны фæрæзтæ. Ахуыргæнæн чиныджы ахадындзинад.

**1 – 4-æм кълæсты рацыд æрмæг зæрдыл æрлæууын кæнын**

**(10 сах.)**

Дзырды хæйттæ. Дæргъвæтин æмхъæлæсонты растфыссынад дзырды уидаджы, разæфтуан **ны-**йы фæстæ, фæсæфтуантæ **-аг-** æмæ **-он-**ы разæй.

Номдарты тасындзæг. Хауæнты кæрæтты æмæ номдарты бирæон нымæцы растфыссынад.

Цæсгомон номивджытæ (æххæст хуызы). Сæ растфыссынад.

Мивдисджыты ивынад цæсгæмттæм æмæ нымæцтæм гæсгæ нырыккон, ивгъуыд æмæ суинаг афонты (æргомон здæхæны). Мивдисджыты кæрæтты растфыссынад æргомон здæхæны ивгъуыд æмæ суинаг афонты.

Текст. Тексты темæ; стильтæ.

**Синтаксис. Пунктуаци**

**(22 сах.)**

**Синтаксисы сæйраг иуæгтæ:** дзырдбаст, хъуыдыйад, текст.

**Пунктуаци** куыд æвзагзонынады хай.

**Дзырдбаст.** Сæйраг æмæ дæлбар дзырдтæ дзырдбасты мидæг.

**Хъуыдыйад.** Хуымæтæг хъуыдыйад. Хъуыдыйады хуызтæ загъды нысанмæ гæсгæ: таурæгъон, фарстон, разæнгардгæнæн. Хъæрон æмæ æнæхъæрон хъуыдыйæдтæ. Æрхæцæн нысæнттæ хъуыдыйады кæроны (зæрдыл лæууын кæнын). Хъуыдыйады грамматикон бындур.

Хъуыдыйады сæйраг уæнгтæ: сæйрат, зæгъинаг. Хъуыдыйады фæрссаг уæнгтæ: æххæстгæнæн, бæрæггæнæн æмæ фадатон дзырдтæ (хицæн хуызтыл сæ нæ дихгæнгæйæ). Хуымæтæг даргъ æмæ хуымæтæг цыбыр хъуыдыйæдтæ.

Хъуыдыйæдтæ æмхуызон уæнгтимæ (æнæ бæттæгтæй æмæ бæттæгтæ **стæй, æви, науæд*-***имæ). Къæдзыг хъуыдыйады æмхуызон уæнгты ’хсæн.

Дзырдбаст æмæ хъуыдыйады синтаксисон æвзæрст.

**Сидæн.** Æрхæцæн нысæнттæ хъуыдыйады сидæнимæ.

**Бавæргæ дзырдтæ** **(æвæццæгæн, æнхъæлдæн)** æмæ дзырдбæстытæ.

**Вазыгджын хъуыдыйад.** Вазыгджын хъуыдыйад бæттæгтимæ (дыууæ сæйраг уæнгимæ алы хуымæтæг хъуыдыйады дæр). Къæдзыг вазыгджын хъуыдыйады хуымæтæг хъуыдыйæдты ’хсæн бæттæгтæ **æви, стæй, уæддæр, уымæн æмæ-**йы разæй.

**Комкоммæ ныхас.** Авторы дзырдтæ комкоммæ ныхасы разæй æмæ йæ астæу; æрхæцæн нысæнттæ комкоммæ ныхасимæ.

**Диалог.** Тире диалоджы репликæты разæй.

**Текст**. Тексты темæ; стильтæ.

Синтаксисон æвзæрст.

**Фонетикæ, орфоэпи, графикæ æмæ орфографи**

**(14 сах.)**

**Фонетикæйы** æмбарынад. Мыр æмæ дамгъæ. Мырты равзæрд.

**Хъæлæсон æмæ æмхъæлæсон** мырты равзæрды хицæндзинæдтæ.

**Хъæлæсон мыртæ.** Тыхджын æмæ лæмæгъ хъæлæсонтæ. Хъæлæсонтæ **е, о, у** æмæ æмхъæлæсон **у**-йы растфыссынад дзырдты райдайæны. Дамгъæтæ **е, ю, э, я** уырыссаг æвзагæй æрбайсгæ дзырдты æмæ сæ мырон нысаниуджытæ.

**Æмхъæлæсонтæ.** Зылангон æмæ æзылангон æмхъæлæсонтæ. Сонорон æмхъæлæсонтæ. Дæргъвæтин æмхъæлæсонтæ, æмхъæлæсонты къордтæ, сæ растфыссынад. Æмхъæлæсонтæ **дз, ц, з, с-**йы растдзурынад*.*

Хъæлæсонты фембæлд дзырды кæрон æмæ иннæ дзырды райдайæны. Сæ растфыссынад. **Æуæ-**йы æлвæстад æмæ йæ растфыссынад. **Уæ**-йы растфыссынад.

**Уæнг.** Дзырд иу рæнхъæй иннæмæ хæссыны æгъдæуттæ.

**Цавд.** Цавды æгъдæуттæ хицæн дзырдты. Цавд адæймæгты нæмтты. Цавд уырыссаг æмæ æндæр æвзæгтæй æрбайсгæ дзырдты. Иумæйаг цавд цалдæр дзырдыл.

Дзырды фонетикон æвзæрст.

**Графикæ** куыд æвзагзонынады хай. Алфавит. Къухфыст æмæ мыхуыргонд дамгъæ; стыр æмæ чысыл дамгъæ (зæрдыл лæууын кæнын). Каллиграфи. Орфографийы тыххæй æмбарынад.

Фонетикон æвзæрст.

Орфографион æвзæрст.

Орфографион дзырдуат.

**Лексикæ**

**(12 сах.)**

**Лексикологи** куыд æвзагзонынады хай. Дзырд – лексикæйы иуæг. Дзырды лексикон нысаниуæг. Иунысаниуæгон дзырдтæ. Дзырдты бирæнысаниуæгад. Дзырды комкоммæ æмæ ахæсгæ нысаниуæг. Синонимтæ. Антонимтæ. Омонимтæ.

Дзырды лексикон æвзæрст.

Æмбарынгæнæн дзырдуат.

**Морфемикæ. Орфографи**

**(12 сах.)**

**Морфемикæ** куыд æвзагзонынады хай. Морфемæ куыд дзырды тæккæ къаддæр нысаниуæгджын хай. Æмуидагон дзырдтæ. Бындур æмæ кæрон. Афтид кæрон. Уидаг, разæфтуан, фæсæфтуан æмæ кæроны хæстæ дзырды мидæг. Дзырдты морфемон æвзæрст. Хъæлæсонты æмæ æмхъæлæсонты кæрæдзийы ивынад. Хъæлæсонты рахауд æмæ æлвæстад, дзырдтæм разæфтуантæ (**æ-, æнæ-, фæ-** æ. а. д.) æфтаугæйæ. Æмхъæлæсон мырты æмхуызонад æмæ æзылангон æмхъæлæсон мырты рахызт зылангонтæм, дзырдтæм морфемæтæ æфтаугæйæ.

Дзырды морфемон æвзæрст.

**Морфологи. Орфографии**

**(25 сах.)**

**Сæрмагонд æмæ æххуысгæнæг ныхасы хæйттæ**

**(1 сах.)**

**Номдар**

**(6 сах.)**

Номдар куыд ныхасы хай. Номдарты синтаксисон хæстæ хъуыдыйады. Удджын æмæ æнæуд предметтæ æвдисæг номдартæ. Æрмæст иууон кæнæ æрмæст бирæон нымæцы чи вæййы, уыцы номдартæ. Номдарты бирæон нымæц аразыны хицæндзинæдтæ (райдайæн кълæсты кæй нæ ахуыр кодтой, уыдон), сæ растфыссынад. Сæрмагонд номдартæ. Стыр дамгъæ географион нæмтты, уынгты, фæзты, историон цауты нæмтты. Стыр дамгъæ æмæ дыкъæдзыгтæ чингуыты, газетты, журналты, нывты, кинонывты, спектакльты, литературон æмæ музыкалон уацмысты сæргæндты.

**Миногон**

**(6сах.)**

Миногон куыд ныхасы хай**.** Миногонты синтаксисон хæстæ хъуыдыйады. Миниуæгæвдисæг æмæ ахастæвдисæг миногонтæ. Миногонты бæрцбарæнтæ, сæ арæзт æмæ сæ растфыссынад.

**Нымæцон**

**(6 сах.)**

Нымæцон куыд ныхасы хай. Нымæцонты синтаксисон хæстæ. Бæрцон æмæ рæнхъон нымæцонтæ. Дæсгæйттæй нымад.

**Дзырдты морфологион æвзæрст**

**(1 сах.)**

**5-æм къласы рацыд æрмæг зæрдыл æрлæууын кæнын**

**(6 сах.)**

**II. Ныхасы компетенци (II. Коммуникативон арæхстдзинæдтæ)**

**Ныхасы сферæтæ æмæ тематикæ**

**Æхсæнад æмæ цардыуаг.** Бинонты цардыуаг.. Гуырæн бон. Бæрæгбонтæ. Ирон æгъдæуттæ: хистæр æмæ кæстæры, уазæг æмæ фысымы ’хсæн ахастытæ, хи дарыны уаг. Ды æмæ де ’мбæлттæ.

**Æрдз.** Нæ алыварс дуне. Адæймаг æмæ æрдз. Афæдзы афонтæ. Космосон тыгъдад.

**Ахуырад æмæ фæллой.** Ахуыры фыццаг бон. Каникулты рæстæг алы рæтты. Ахуыргæнæн чиныг. Боны фæтк. Скъолайы чиныгдон. Ахуыргæнæг æмæ скъоладзаутæ. Зындгонд ахуыргæндтæ.

**Культурæ.** Мадæлон æвзаг. Уырыссаг æвзаг. Ирон æмæ дунейы адæмты культурæ. Ныхасы этикет. Ирон адæмы дзургæ сфæлдыстады уацмыстæ. Ирыстоны цытджын лæгтæ. Уæрæсейы хъæбатыртæ.

**Коммуникативон арæхстдзинæдтæ**

**Ныхасмæ хъусын æмæ йæ æмбарын**

Тексты темæ æмæ йæ сæйраг хъуыды, стиль, текстмæ хъусгæйæ, бæрæг кæнын. Тексты хъæугæ информаци арын. Цалдæр тексты сæ хуыз æмæ сæ мидисмæ гæсгæ барын. Текстæн сæргонд хъуыды кæнын кæнæ æвзарын. Тексты мидисмæ гæсгæ фæрстытæн дзуæппытæ дæттын. Текстæн пълан аразын æмæ йæ дзурын. Тексты архайджытæн характеристикæ дæттын.

**Дзурын. Диалогон ныхас**

Текстмæ байхъусыны кæнæ йæ бакæсыны фæстæ йæ бындурыл ныхас аразын, диалогты архайын, хи фиппаинæгтæ дзургæйæ æмæ æнкъарæнтæ æвдисгæйæ; нывтæм гæсгæ диалогтæ хъуыды кæнын.

Диалогты архайгæйæ (ныхасгæнгæйæ), хъæугæ информаци райсыны тыххæй фæрсын, фæрстытæн дзуæппытæ дæттын; разыдзинад, æнæразыдзинад, цымыдисдзинад æвдисын; æппæлын, фауын; курын, фæдзæхсын, бардзырд дæттын, уынаффæ кæнын; истæмæн, искæмæн аргъ кæнын. Хъусынгæнинаг (цауы, хабары тыххæй) фæбæлвырддæр кæныны тыххæй ног зонинæгтæ хæссын.

Диалоджы алы хуызты архайгæйæ, пайда кæнын уæздан ныхасы фæрæзтæй.

**Дзурын. Монологон ныхас**

Ног æрмæгмæ хъусын кæнæ йæ кæсын æмæ йын йæ мидис æххæстæй кæнæ цыбырæй дзурын. Тексты мидис пъланмæ гæсгæ йе æнæ уымæй дзурын. Лæвæрд хъуыдыйæдтæй текст аразын. Нывмæ гæсгæ радзырд хъуыды кæнын, таурæгъон ныхас æмæ æрфыстæй пайдагæнгæйæ. Бинонты, æмбæлтты, литературон уацмысты архайджыты, бынæтты, æрдзы фæзындты æрфыстытæ аразын. Тексты лæвæрд информацимæ хи цæстæнгас æвдисын. Диалогон ныхас монологæй ивын. Ныхас кæнгæйæ, æвзаджы фæрæзтæ æвзарын, дзурæг йæ размæ цы нысан, хæстæ æвæры, уымæ гæсгæ. Хъуыдытæ зæгъыны тыххæй ног дзырдтæй, фразеологизмтæй, дзырдбæстытæй, æмбисæндтæй, синонимон, антонимон мадзæлттæй, дзырдты хъæугæ нысаниуджытæй пайда кæнын.

**Кæсын**

Текст аив æмæ æмбаргæ каст кæнын, раст интонациимæ, амонын дзы ныхасы хуызтæ. Тексты мидисмæ гæсгæ фæрсын, фæрстытæн дзуæппытæ дæттын. Тексты темæ æмæ сæйраг хъуыды иртасын, сæргонд ын хъуыды кæнын. Текст хæйттыл дих кæнын, уыдонмæ гæсгæ хуымæтæг пълан (таурæгъон, фарстон хъуыдыйæдтæй) аразын. Тексты сæйраг дзырдтæ арын æмæ сын сæ мидис æмбарын кæнын. Текст кæсгæйæ, ног дзырдтæ амонын, сæ нысаниуджытæ сын æмбарын кæнын.

**Фыссын**

Алыхуызон фæлтæрæнтæ æххæст кæнын. Тексты мидис цыбырæй кæнæ æххæстæй фыссын. Бинонты, æмбæлтты, цæрæгойты литературон уацмысты архайджыты æрфыстытæ аразын. Нывмæ гæсгæ кæнæ, скъоладзау йæхæдæг цы федта, уый тыххæй таурæгъон сочинени фыссын. Таурæгъон тексттæ хи хъуыдытимæ (хи цæстæнг æвдисгæйæ) цыбырæй кæнæ æххæстæй фыссын. Сочиненийæн йæ темæ, йæ сæйраг хъуыдымæ гæсгæ æрмæг æмбырд кæнын. Фыстæг, арфæтæ, къонвертыл адрис фыссын. Боныджы æрвылбоны хабæртты тыххæй фыссын. Рацыд æрмæджы бындурыл скъолайы газетмæ цыбыр уац фыссын, радио-, телеуац аразын.

**III. Сæйраг домæнтæ 7-æм къласы скъоладзауты зонындзинæдтæ æмæ арæхстдзинæдтæм**

**Скъоладзаутæ хъуамæ зоной**:

– 5-æм къласы цы темæтæ сахуыр кодтой, уыдонæн сæ сæйрагдæрты раиртæстытæ;

– цавд æвæрыны æгъдæуттæ дзырдтæ æмæ дзырдты къордтыл;

– æмхъæлæсонтæ **дз, ц, з, с-**йы растдзурынад;

– морфемæты хуызтæ, сæ хæстæ;

– дзырдты комкоммæ æмæ ахæсгæ нысаниуджытæ;

– æрмæст иууон кæнæ æрмæст бирæон нымæцы чи вæййы, уыцы номдарты тыххæй;

– номдарты бирæон нымæц аразыны хицæндзинæдтæ;

– миногонты хуызтæ æмæ сæ бæрцбарæнтæ;

– хъуыдыйады хуызтæ загъды нысанмæ гæсгæ;

– хъуыдыйады сæйраг æмæ фæрссаг уæнгтæ;

– хъуыдыйады æмхуызон уæнгтæ бæттæгтимæ **стæй, æви, науæд** æмæ æнæ бæттæгтæй;

– вазыгджын хъуыдыйæдтæ бæттæгтæ **æви, стæй, уæддæр, уымæн æмæ**-имæ;

– тексты хуызтæ; стильты тыххæй;

– ирон æмæ дыгурон диалектты иуæй-иу грамматикон хицæндзинæдтæ;

– фонетикон, дзырдарæзтон, лексикон æмæ морфологион æвзæрстыты фæтк;

– ныхасы хæйтты синтаксисон хæстæ;

– рацыд орфографион æмæ пунктуацион æгъдæуттæ.

**Скъоладзаутæ хъуамæ арæхсой**:

– хъæлæсон æмæ æмхъæлæсон мыртæ раст дзурынмæ;

– дзырдтæ æмæ дзырдты къордтыл цавд æвæрынмæ;

– дзырдты комкоммæ æмæ ахæсгæ нысаниуджытæ кæрæдзийæ иртасынмæ æмæ сæ ныхасы пайда кæнынмæ;

– 2 – 4 адæймаджы кæм уа, ахæм диалоджы архайынмæ;

– диалогон ныхасæй монологон ныхас аразынмæ;

– 8 – 10 хъуыдыйадæй текст аразынмæ æмæ йæ дзурынмæ;

– лæвæрд тексты мидис пъланы æххуысæй кæнæ æнæ уымæй дзурынмæ;

– нывы мидисы тыххæй дзурын æмæ фыссынмæ, таурæгъон ныхас æмæ æрфыстæй пайдагæнгæйæ;

– тексты мидисимæ баст фæрстытæн дзуапп дæттынмæ;

– текстæн хуымæтæг пълан аразынмæ æмæ йæ дзурынмæ;

– наукон, аивадон стильтæ бæрæг кæнынмæ;

– 3 минуты бæрц цы текстмæ байхъусой, уый мидис æмбарынмæ;

– къорд ног дзырды цы тексты уа, уый сæйраг мидис æмбарынмæ;

– прозаикон æмæ поэтикон тексттæ æмбаргæ каст кæнынмæ;

– сидæнимæ хъуыдыйæдтæ аразынмæ;

– комкоммæ ныхасимæ хъуыдыйæдтæ аразынмæ;

– рацыд æрфограммæтæ æмбарын кæнынмæ æмæ рæдыдтытæ раст кæнынмæ;

– минутмæ 90 – 100 дзырды кæсынмæ;

– хъусынгæнинаг, арфæйы ныхæстæ æмæ фыстæг фыссынмæ;

– нывмæ кæнæ фæрстытæм гæсгæ радзырд фыссынмæ;

– фонетикон, дзырдарæзтон, лексикон æмæ морфологион æвзæрст кæнынмæ;

–дзырдбаст æмæ хъуыдыйадæн синтаксисон æвзæрст кæнынмæ;

– лингвистикон дзырдуæттæй пайда кæнынмæ.